钦定古今图书集成/明伦汇编/氏族典/第058卷 > 徐道隆
## 钦定古今图书集成/明伦汇编/氏族典/第058卷 > 徐道隆

按《宋史徐道隆传》：“道隆字伯谦，婺州武义人。父焕，知
南雄。道隆以任入官，累官潭州判官，权知全州。荆湖
制置使汪立信奏辟道隆为参议官，立信迁兵部尚
书，道隆与宾客千许人俱去江陵，赵孟傅为制置使，
以道隆参其军事，遂为提点刑狱。时文天祥既至平
江，溃卒四出，为浙西患苦，安吉尤甚。有旨命道隆措”
置，乃枭其首乱者于市。大兵至临平皋亭山，令间道
入援。德祐二年正月朔旦，追兵及，道隆殊死战，矢尽
见执。间守者少怠，赴水死。长子载孙亦赴水死，馀兵
有脱归者，言于朝，命赠官赐谥，厚恤其家，立庙“安吉。”